Bikpela Tok Bilong Mak
Mak 1:1-8.
Yumi tingim wanem long Jisas?
Long bel bilong yu, yu tingim wanem long Jisas? Na ol prens bilong yu long ples na long taun, long bel bilong ol, ol i tingim wanem long Jisas?
- Sampela manmeri bilong PNG ol i tingim olsem, stori bilong Jisas em i stori nating bilong ol waitman na i no gat as bilong em i stap. Ol i tingim olsem, ol samting bilong Jisas i no trupela samting.
- Na sampela manmeri i les tasol na ol i no tingim na skelim ol samting bilong Jisas. Olsem na, ol i givim baksait long Jisas tasol. Ol i wokabaut olsem Jisas na God i no stap na i no trupela samting.
- Na sampela manmeri i bilip olsem, God na Jisas i stap na i trupela samting, tasol ol i stap nating tasol. Ol i bilip olsem, God na Jisas i stap, tasol ol i givim baksait long Jisas na sindaun nating.
- Na planti manmeri i tingim olsem, ol samting bilong Jisas na bilong lotu em i samting bilong helpim ol manmeri i kisim gutpela sindaun na bilong helpim ol komyuniti i kamap gutpela tasol.
- Na yu save pinis olsem, ol sampela manmeri i tingim olsem, ol samting bilong Jisas na ol samting bilong lotu em i rot bilong kisim kago tasol.
Na sampela manmeri ol i save long Jisas. Ol i save olsem, God i kisim bek sin manmeri long feitful wok bilong Jisas long diwai kros tasol. Ol i save olsem, dai bilong Jisas long diwai kros i rausim pe bilong sin bilong ol, bai ol i lukim laip. Ol i save olsem, wok bilong Jisas long diwai kros i karamapim sin bilong ol long ai bilong God, bai God i kolim ol “stretpela” manmeri bilong kisim bek ol. Ol i klia long ol dispela samting, na long dispela as ol i givim baksait long ol narapela rot na ol i bihainim Jisas tasol.
Na yumi i bilipim na trastim na bihainim Jisas olsem, orait sampela taim yumi ken i tubel na yumi ken i tingting planti. Sampela taim yumi tingting olsem, “God na Jisas i stap o nogat?” “God na Jisas i wanem samting?” “Sapos God na Jisas i stap, orait bai mi mekim wanem?” “Na pasin bilong bihainim Jisas em i wanem samting?”
Nau bai yumi stat na skelim gutnius Mak i autim. Long wanem, Mak i bin raitim buk Mak bilong helpim yumi save long Jisas na yumi no ken i tubel. Em olsem na Mak i ken i helpim yumi klia long Jisas Em i husat, na em i ken i helpim yumi save long wanem as Jisas i kam long dispela graun, na em i ken i helpim yumi bihainim Jisas.
Na taim yumi skelim buk Mak, orait yumi no inap skelim olgeta ol wanwan liklik hap tok i stap. Nogat. Bai yumi skelim ol bikpela toktok tasol. Yu save, taim yu raun long balus, orait yu no inap lukim ol liklik samting i stap daunbilo long graun. Nogat. Yu lukim ol bikpela samting tasol. Na wankain olsem, bai yumi lukim na skelim ol bikpela toktok Mak i mekim, na narapela taim yumi ken i skelim ol wanwan liklik hap tok.
Husat i raitim dispela buk Mak na long wanem as em i bin raitim?
Na i luk olsem, wanpela man, nem bilong em Mak, em i bin raitim dispela hap tok bilong Tok bilong God. Long wanem, nem bilong em i makim dispela tok. Em olsem tasol ol saveman i tingim olsem, Mak em i raitim stori bilong ol samting aposel Pita i bin lukim na witnisim.
Yumi save long Pita. Em i wanpela disaipel Jisas i bin makim na singautim, bai em i ken i raun wantaim Jisas na em i ken i witnisim olgeta tok bilong Jisas na witnisim olgeta samting Jisas i bin mekim. Pita wantaim ol narapela disaipel ol i stap bilong witnisim Jisas. Long dispela as Jisas i bin makim ol na singautim ol na ol i stap aposel bilong Em. Lukim Mak 3:14-15 na Aposel 1:8.
14-15Jisas i makim 12-pela man na Em i givim nem aposel long ol. Na Em i makim ol inap ol i ken i stap wantaim Em na Em i ken i salim ol i go bilong autim tok.
Mak 3:14-15.
8Tasol yupela bai kisim pawa taim Holi Spirit i kam long yupela, na yupela bai i stap witnis bilong Mi long Jerusalem, na long olgeta hap bilong distrik Judia na Samaria, na long olgeta 4-kona bilong dispela graun.” Aposel 1:8.
Na taim dai bilong Pita i klostu, orait Pita i bin tokaut long mekim sampela strongpela wok bilong helpim ol manmeri i kamap bihain, bai ol i ken i save long olgeta samting bilong Jisas. Ating long dispela taim Pita i tokim Mak na Mak i raitim ol samting Pita i bin witnisim. Lukim 2 Pita 1:13-18.
13Mi stap yet long dispela bodi bilong mi na mi tingim olsem em i stret long mi long kirapim yupela bilong holim tingting. 14Long wanem, mi save olsem, i no longpela taim na mi bai i dai. BIKPELA bilong yumi Jisas Krais i bin soim mi olsem. 15Na mi bai wok strong, bai yupela, long olgeta taim bilong bihain, taim mi i go pinis, yupela ken i holim tingting long ol samting mi bin tokim yupela.
16Long wanem, taim mipela i stori long yupela long wokabaut bilong Jisas na long pawa bilong Em, orait mipela no stori nating. Nogat. Long ai bilong mipela yet mipela i bin witnisim glori bilong Em na mipela toktok. 17Na taim God bilong glori i mekim tok olsem, “Dispela man Em i Pikinini bilong Mi, na Mi lavim Em, na Mi amamas long Em,” orait long dispela taim Papa God i bin givim ona na glori long Jisas. 18Taim mipela i stap wantaim Jisas long maunten holi, orait mipela i harim dispela tok i bin kam long heven. 2 Pita 1:13-18.
Na Baibel i tok klia olsem, God yet i stiaim ol man na ol i raitim Tok bilong God long Baibel. Em olsem na olgeta tok insait long Baibel em i tok bilong God yet. God yet i stiaim Mak na Mak i raitim stori bilong gutnius bilong Jisas. Na God i holim dispela toktok bilong Em i kam i kam i kam long nau. Em olsem na, dispela buk Mak yumi holim long han bilong yumi – dispela ai witnis bilong Pita long buk bilong Mak – God i bin lukautim dispela tok i kam i kam i kam, bai yumi tu yumi ken i save long stori bilong gutnius bilong Jisas. Lukim 2 Timoti 3:16-17.
16Olgeta Tok bilong God i kamaut long maus bilong God olsem win, na i gutpela bilong skulim yumi, na bilong krosim yumi, na bilong stretim yumi, na bilong trenim yumi long olgeta samting i stretpela, 17bai ol man bilong God, ol inap tru na i gat olgeta samting ol i nidim bilong mekim olgeta gutpela wok.
2 Timoti 3:16-17.
Ol dispela i minim olsem yumi ken i save, toktok i stap long buk Mak em i wanpela gutpela tok bilong helpim yumi save long trupela samting i bin kamap long histori bilong dispela graun. Tok i stap long buk Mak em i no toktok ol waitman i bin mekim. Na tok i stap long buk Mak em i no toktok ol sampela misin manmeri i bin kamapim. Nogat. Tok i stap long buk Mak em i ai witnis toktok bilong trupela samting i bin kamap long dispela graun. Tok bilong Mak em i trupela samting ai witnis i bin lukim na witnisim. Ai witnis i bin lukim na witnisim wokabaut bilong Jisas na ai witnis i harim na witnisim toktok Jisas i bin mekim.
Yu save long pasin bilong tok win. Tok win i trupela tok o nogat, yumi no save, em i tok win tasol. Planti taim tumas tok win em i paul toktok tasol. Planti taim tumas tok win em i giaman toktok. Tasol, taim wanpela man yu save trastim i kam long ples na em i tokim yu long samting em yet em i bin lukim na witnisim, orait yu ken i save olsem, ol samting em i stori long em i tru.
Gutnius Mak i autim em i no tok win. Nogat. Em i ai witnis tok. Ai witnis i bin lukim na witnisim ol trupela samting i bin kamap. Ai witnis i bin lukim na witnisim Jisas, na ai witnis i bin harim na witnisim tok bilong Jisas. Em olsem na, yumi ken i harim na trastim tok bilong Mak. Maski yumi harim na trastim ol tok bilong ol manmeri nating. Maski yumi harim na trastim ol tok bilong ol sampela pasta nating na ol sampela profet meri nating. Mobeta yumi bilipim na trastim tok God i mekim long maus bilong Mak (wantaim tok God i mekim long maus bilong ol narapela man bilong Baibel).
Bikpela tok bilong Mak i olsem – Jisas Em i God.
Orait, nau yumi lukim tok bilong Mak. Yumi skelim ai witnis tok Mak i bin raitim bilong yumi. Yumi skelim ol samting ai witnis i bin lukim na harim na Mak i laik yumi mas save long em.
Pastaim yumi lukim na skelim Mak 1:1-8. Yumi skelim na yumi tingim, “Long wanem as Mak i raitim dispela tok bilong em?” Na yumi skelim na yumi tingim, “Mak bai stori long wanem samting long tok bilong em?” Orait, long lain 1-8 yumi ken i lukim 2-pela samting.
- Mak em i stori long ol samting bilong Jisas Krais. Lukim Mak 1:1.
- Na Mak i tokaut olsem, Jisas Krais Em i God. Lukim Mak 1:2-3.
Long lain 2-3 Mak i kisim tok bilong Malakai wantaim tok bilong Aisaia. Long Aisaia 40:3 Aisaia em i stori long wanpela man bai kam na dispela man Em i BIKPELA. Na Aisaia i skruim tok na em i tok klia olsem, BIKPELA Em i God. Em olsem na Aisaia i tok, BIKPELA God bai kam long dispela graun.
3Wanpela maus i singaut olsem, “Stretim rot bilong BIKPELA long ples i no gat man. Redim bikpela rot bilong God bilong yumi.” Aisaia 40:3.
Opim Buk Baibel bilong yu na yumi skelim tok bilong Aisaia 40:1-10. Taim Mak i kisim tok bilong Aisaia, orait em i laik yumi mas holim tingting long tok Aisaia i bin mekim long bipo. Aisaia i tok, “God bai kam.” Orait, Mak i laik yumi mas save olsem, man Aisaia i tokaut long em, orait em i kam pinis – dispela man Jisas Em i BIKPELA God i kam daun long dispela graun olsem Aisaia i bin tok.
Em olsem na bikpela tok Mak i tokim yumi i olsem, Jisas Em i God. Long sapta 1-8 Mak bai soim yumi planti evidens bilong sapotim dispela bikpela tok bilong em na bai yumi save olsem, tru, Jisas Em i God i kam daun. Mak i no stori nating. Nogat. Pita i bin lukim na witnisim ol dispela samting na Mak i yusim ai witnis bilong Pita bilong soim yumi olsem, tru, Jisas Em i BIKPELA, Jisas Em i God i kam daun.
Long Mak 1:7-8 Mak i tokim yumi long skelim bilong Jon bilong baptais. Jon em i wanpela profet bilong God na em i mekim wankain tok olsem Mak. Jon i tok, “Jisas i bikpela man tumas na i winim mi.” Jon i baptaisim manmeri long wara, tasol Jisas bai baptaisim manmeri long Holi Spirit. Jisas i gat pawa bilong Holi Spirit bilong God. Em olsem na, long skelim bilong Jon bilong baptais, Jisas Em i BIKPELA na Jisas Em i God i kam daun olsem Aisaia i bin tok.
Jisas Em i God. Em olsem na, yumi mas klia olsem, Jisas Em i no pikinini bilong God wankain olsem yumi pikinini bilong papamama bilong yumi. Nogat. God i no karim wanpela pikinini olsem yumi save karim pikinini. Nogat.
God i no stap olsem yumi. Nogat. God i stap 3-pela man, tasol Em i stap 1-pela God tasol. Em olsem na, Papa i stap, na Jisas i stap, na Holi Spirit i stap, na 3-pela wantaim Em i God. Em olsem na, Papa Em i God, na Jisas Em i God, na Holi Spirit Em i God. Wanpela i no bin karim narapela. Nogat. Olgeta i stap long wanpela level na olgeta i stap God wantaim.
Wanwan taim insait long Baibel ol i kolim Jisas “Pikinini Man” bilong God. Na sampela taim Papa God i kolim Jisas “Pikinini Man bilong Mi.” Jisas i kisim nem “Pikinini Man” bikos Jisas i bin lusim heven na i kisim bodi olsem yumi na Em i kamap man olsem yumi i man, na Maria i bin karim Em. Em olsem, tasol yet Jisas Em i God olsem Papa Em i God na Holi Spirit Em i God.
Na tu, long bipo long taim bilong ol Israel, dispela tok “pikinini man” i gat minim olsem, “wankain stret olsem papa.” Em olsem na, taim ol i tok, “Jisas Em i Pikinini bilong God,” orait, ol i minim olsem, “Jisas Em i wankain stret olsem Papa God.”
Long Jon 14:9 Jisas i tok, “Man i lukim Mi, em i lukim Papa.” Yu save, Jisas Em i God na Papa Em i God. Jisas Em i God na long dispela as, taim ol disaipel i lukim Jisas, orait ol i lukim God. Yumi ken i tingim, “God Em i wanem kain God na Em i gat wanem kain tingting?” Orait, Jisas i ken i tokim yumi na soim yumi. Long wanem? Jisas Em i God. Lukim Jon 14:8-9.
8Filip i tokim Jisas olsem, “BIKPELA, yu soim Papa long mipela, na dispela bai inapim laik na tingting bilong mipela.” 9Na Jisas i tokim em, “Filip, longpela taim pinis Mi stap wantaim yupela, na yu no save yet long Mi, a? Man i lukim Mi, em i lukim Papa. Olsem wanem na yu tok, ‘Yu soim Papa long mipela.’” Jon 14:8-9.
Jisas Em i rait man stret bilong tokim yumi na bilong soim yumi ol samting bilong God. Long wanem, Jisas yet Em i God. Yu save, wanpela man i ken i stori long yu long narapela man na yu ken i save liklik long narapela man. Tasol mobeta man yet i kam na em i stori long ol samting bilong em yet na yumi save long em. Em olsem na, Jisas Em i rait man stret bilong tokim yumi na bilong soim God long yumi. Long Jisas yumi ken i save olsem, God Em i wanem kain God na Em i gat wanem kain tingting.
Pastaim yumi bin stori long ol sampela manmeri i tingim olsem, God i no stap. Na yumi bin stori long ol sampela manmeri na ol i les na ol i no kea God i stap o nogat. Na yumi bin stori long ol sampela manmeri i tingim ol samting bilong stori bilong Jisas em i samting nating na em i rot tasol bilong kamapim kago na kisim gutpela sindaun. Yu save, long bel bilong ol, ol i tingim olsem, God i no trupela samting na God i no stap.
Tasol, i gat planti evidens na planti ai witnis i stap bilong soim olsem, tru, God i stap. Pita em i wanpela ai witnis na Mak em i kisim ai witnis stori bilong Pita na em i raitim buk Mak, bai yumi ken i save olsem, Jisas Krais Em i God. Jisas Krais Em i God i kam daun long dispela graun bilong tokim yumi na bilong soim yumi, bai yumi ken i save long God.
Long buk Mak yumi ken i skelim ol evidens ai witnis i bin lukim na yumi ken i save. Long sapta 1-8 Mak i tokim na soim yumi ol planti evidens, na bihain em i tokim yumi long as bilong Jisas i kam, na las em i tokim yumi long bilipim na trastim na bihainim Jisas.
Yumi i bilipim na trastim na bihainim Jisas pinis, orait yumi ken i amamas. Long wanem, yumi bihainim rait man stret. Yumi no paul long harim tok bilong Jisas na bihainim Jisas. Jisas Em i God, na Baibel i stap bilong tokim yumi long olgeta samting bilong God, bai yumi ken i save long Em na yumi ken i kisim laip trutru.
Las toktok mi laik mekim i olsem, sapos Jisas Em i God, orait yumi no ken i givim baksait long Jisas, na yumi no ken i givim baksait long tok bilong Jisas, na yumi no ken i daunim tok bilong Jisas liklik. Jisas Em i God na tok bilong Jisas Em i tok bilong God yet. Yumi i bihainim Jisas yumi mas harim tok bilong Jisas na yumi bihainim.
Na ol manmeri i les, orait ol tu ol i mas harim tok bilong Jisas na bihainim Em. Long wanem? Jisas Em i BIKPELA God i kam daun. God i no giaman samting. Nogat. Olsem na, ol les man ol i mas pret long laip bilong ol, na lusim rot bilong ol yet, na harim na bilipim na trastim tok bilong Jisas na bihainim Em.
Em tasol.
tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn mos_Latn tpi_Latn tpi_Latn tpi_Latn tpi_Latn tpi_Latn tpi_Latn xho_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn